section_heading: Knjiga mudrosti
paragraph_text: <blockquote><sup>12</sup>Pronalazak kumira bio je početak bluda i njihovo je otkriće izopačilo život. <sup>13</sup>Nije ih bilo u početku niti će ih biti dovijeka. 14 Jer su došli na svijet po ispraznosti čovječjoj i zato im je određen konac brz. <sup>15</sup>Neki otac, satrt prijevremenom žalošću, načini lik svojeg djeteta koje je tako brzo ugrabljeno: i dojučerašnjeg mrtvaca sad već kao boga štuje i odredi svojim podanicima tajne obrede i žrtve. <sup>16</sup>U tijeku vremena ukorijeni se taj bezbožni običaj i počeše ga kao zakon čuvati, <sup>17</sup>i po zapovijedi vladara uvelo se štovanje likova. A onih koje ljudi nisu mogli u osobi njihovoj štovati, jer su predaleko od njih prebivali, približavahu sebi njihovo daleko obličje, načinivši od čašćenog kralja vidljiv lik da mu nenazočnu revno laskaju kao da je nazočan. <sup>18</sup>A i častoljublje umjetnika navodilo je na sve jače štovanje i one koji kralja nisu poznali. <sup>19</sup>Jer umjetnik, koji se možda htio dodvoriti vladaru, trudio se svim svojim umijećem da obličje bude što ljepše, <sup>20</sup>te je svjetina, ponesena ljepotom djela, počela pridavati božanske počasti onomu koga je nedavno slavila kao čovjeka. <sup>21</sup>I to postade zamka životu: robujući nesreći ili nasilju vladarskom, ljudi su neizrecivo ime Božje prenijeli na kamenje i na drvlje.</blockquote>